
devinctissimus 

Auctor, 


Diabetem  mellitum ,  qua  objectum 
dissertationis ,  propterea  seligendum 
putavi,  quod  re  ipsa  jam  satis  est,  ut 
summam  medicorum  attentionem  in  se 
convertat;  ob  sequelas  autem  morbum 
sistit  gravissimum ,  qui  hucusque  a 
nullo  laurea  Doctoris  decorato  in  Aca¬ 
demia  nostra  celeberrima  pertractatus 
fuit.  In  hoc  opusculo,  signa  praepri- 
mis  pathognomonica ,  et  causarum  ex¬ 
plicationem,  auctorum  heroum  expe¬ 
rientia,  aevi  innixus  recentioris,  ad¬ 
ducere,  et  therapiam  his  correspon- 
tl entem  statuere  cunctis  quibus  potui 


VI 

viribus  conatus  sum.  Ex  operibus  fine 
libelli  citatis,  sedulo  collecta,  eum  in 
ordinem  redegi ,  quem  scolae  nostrae 
genius  eligere  consuevit. 

Propria  experientia  angustis  adhuc 
quum  sit  circumscripta  limitibus  a 
Te,  Lector  benevole!  indulgentiam  et 
lenitatem  peto. 


Definitio  diabetis  in  genere. 


Sub  diabete  in  genere  intelligitur  excedens  se -et 
excretio  urinae  quantitate  et  qualitate  a  norma  ab¬ 
ludens,  coexistentibus  aliis  se -et  excretionibus  — 
praecipue  cutis  et  primarum  viarum  —  aut  iminutis  - 
aut  plane  sublatis,  nec  non  turbis  diversis  ex  Ion., 
gaeva  humorum  jactura  sensim  sensimque  se  ex¬ 
plicantibus,  concomitata. 

Ut  autem  diabetem  qua  propriam  morbi  spe¬ 
ciem  a  quolibet  alio  urinae  secessu  uberiori  aut 
etiam  qualitative  alienato,  qui  saepe  occurrit  in 
affectionibus  hystericis,  hypochondricis ,  spasticis 
et  rheumaticis;  in  febrium  crisibus,  in  hydropis 
solutione,  porro  sub  usu  diureticorum  etc.  ut  dico, 
diabetem  a  medicis  practicis  et  scolis  omni  tempore 
sub  nomine  veri ,  melliti ,  cognitum  et  tractatum  ab 
aliis  morbis  similibus  rite  distinguamus :  Sub  hoc 
comprehendimus  morbum ,  in  continua  et  abnorme 
adaucta  se  -  et  excretione  materiae  nutritiae  per 
urinam  saporis  et  odoris  mellei  consistentem , 
unacum  fyme  et  siti  inexplebili ,  atque  tabe  totius 
corporis  conjunctum . 

Denominationes  hujus  morbi  minus  correspon- 
dentes  sunt:  Hydrops  ad  matulam;  Diarrhoea  uri- 
nosa;  Urorrhoea  diabetica;  Fhthisuria;  Urophelma; 
$arntu(jt;  ^onupru^r. 

Symptomata  et  decursus. 

Diabetis  evolutioni  prodromi  saepe  antecedunt 
ab  aegris  non  raro  haud  aestimati,  et  a  medicis 
ipsis  neglecti ,  qui  summa  attentione  digni  debili¬ 
tatem  organorum  digerentium  et  exaltatam  vaso¬ 
rum  resorbentium  actionem  exprimunt,  uti:  Las¬ 
situdo  universalis  ;  tensio  et  tractio  juxta  columnam 
vertebralem  et  suras;  peculiaris  animi  morositas; 
taedium  ad  officia;  ructus  acidi;  pyrosis ;  vomituri- 
tiones  imo  ejectio  materiae  mucosae;  saliva  albida 
et  spumans,  interdum  os  humore  privatum ;  ciborum 
appetentia  vel  normalis  vel  adaucta;  sitis  magna; 
tussis  sicca  spastica;  urinae  secessus  jam  copiosior, 
Interdum  involuntarius;  calor  in  peripheria  saepe 
adauctus ,  in  visceribus  contra  frigoris  et  frigescen¬ 
tis  quasi  liquidi  ex  lumbis  in  vesicam  descendentis 
sensatio  ;  interdum  glandulae  diversae  intumescen¬ 
tes  et  cutis  impetiginibus  obsita  comprehenditur* 
Febris  vero  sub  hoc  stadio,  quod  ad  menses  usque 
perdurare  potest,  nulla  adhuc  observata  est. 

Morbus  vero  penitus  explicatus  sequentibus 
symptomatibus  pathognomonicis  sese  manifestat : 

Fame;  Siti  intensa ;  Insigni  quantitate  et 
qualitate  urinae  abnormis  ;  Fmaciatipne  corporis 
universali , 

Ciborum  appetentia  insolite  magna  primum, 
ut  nonnulli  observarunt,  hujus  morbi  symptoma 
sistit,  interdum  ad  yoracitatem  morbosam  usque 

increscens,  quin  digestio  et  alvi  excretio  in  princi¬ 
pio  turbata  esset.  Ciborum  recusatio  incipiens  se¬ 
cundum  Reil  tamquam  signum  mortis  instantis 
considerandum  est. 

Sitis  morbosa  saepe  simul  cum  fame  morbo¬ 
sa  intrat,  cum  morbi  incremento  increscit,  et 
breve  ante  obitum  miserum  ferociter  adhuc  ex¬ 
cruciat  aegrum. 

Cavum  oris,  quod  memoratu  dignum,  sub 
inexplebili  hac  siti ,  potius  medicamentis  congruis 
ac  potu  qualicunque  fallabili,  raro  exsiccatum  in¬ 
venitur.  Aegri  nonnunquam  4 ota,  6ota  imo  ad  Q0ta 
librarum  per  diem  avidissime  ingurgitant,  et 
exemplis  constat,  quod  tales  aegri ,  si  eorum  ar¬ 
denti  bibendi  desiderio  non  subito  satisfactum 
fuerit;  in  animi  deliquia  incidissent. 

Secretio  urinae  anomala  et  quidem . 

1.  quoad  quantitatem. 

Copia  lotii  missi  fere  semper  pondus  ciborum 
et  potulentorum  ingestorum  nec  non  ponderis  jactu¬ 
ram,  quam  corpus  eodem  tempore  patitur,  exce¬ 
dit.  Pauca  solummodo  exempla  ostendunt,  quan¬ 
titatem  urinae  missae  illam  potus  assumti  tantum 
aequavisse,  aut  non  attigisse.  Huc  referendi  sunt 
casus,  ubi  aegri  a  30ta  ?  40ta  usque  ad  100  libra¬ 
rum  urinae  inter  24  horas  excreverint. 

Ceterum  observationes  docent,  lotium  in  ge¬ 
nere  sine  molestiis  et  quidem  tempore  nocturno, 
post  potulenta  majore  copia  hausta ,  et  post  erro- 


res  diaeteticos  commissos  in  largiori  ac  de  die 
quantitate  excerni* 

Progrediente  autem  morbo  hoc  in  tempore 
discrimen  non  amplius  observatur,  imo  in  ultimo 
morbi  gradu  indesinens  fit  profusio, 

2.  Gravissimum  vero  et  ad  diagnosim  summo¬ 
pere  neccessarium  momentum  sistit  qualitas  urinae . 

Urina  diabetica  colorem  monstrat  varium , 
modo  limpidum  et  pallidum,  modo  lactescentem 
turbidumque ,  plerumque  vero  ex  flavo  virides¬ 
centem. 

Odor  gratus  acidulo -'dulcis ,  nonnullis  violas 
aliis  juscula  carnea  redolens. 

Sapor  illi  mellis  diluti  vel  succi  Betulae  albae 
sponte  effluentis  similis. 

Chemice  considerata  diabeticorum  urina  ni- 
trogenio,  ammonio,  acido  urico  et  benzoico  sa¬ 
libusque  phosphoricis  plane  caret.  Residuum  post 
evaporationem  consistendam  saporem  et  odorem 
mellis  inspissati  aemulat,  massamque  crystallinam 
Mannae  non  absimilem  repraesentat,  quae  datis 
conditionibus  fermenta  donem  spirituosam  et  aci¬ 
dam  inire  valet,  qua  durante  gas  acidi  carbonici 
in  larga  explicatur  quantitate. 

Sed  et  alias  massa  ista  residua  adhuc  sacchari 
proprietates  monstrat  chemicas. 

Solvitur  nempe  facile  in  aqua ,  ex  qua  solu¬ 
tione  crystalli  lucrantur  saccharini.  Sub  combustio¬ 
ne  odorem  spargit  sacchari  usti,  et  alcohol  colorem 
in  flavum  mutat,  dum  residuum  urinae  sanorum 

pvaporatae  comburendo  urinam  redolet,  alcohol 
pero  nigro  colore  praegnati 


I  Porro  residuum  istud  nec  acido  sulphurico, 
■nec  alcaliis  fixis  alienatur;  nitras  Hydrargyri  in 

■urina  diabeticorum  sedimentum  album,  in  urina 

r 

■sanorum  rosaceum  efficit* 

Quantitas  materiae  saccharinae  in  diversis  dia- 
Ibeticorum  urinis  a  drachmis  duabus  in  libra  ad  un- 

■I  ' 

Iciam  variat* 

Corporis  emaciatio .  Secretionem  urinae  hanc* 
Ice  largiorem  mox  sequitur  virium  jactura  et  corporis 
emaciatio*  Aeger  difficulter  movet  corporis  molem 
et  modo  strato  se  adjungit  socius  indissolubilis* 
Corporis  consumptio  quotidie  increscit,  accedit 
febris  hectica  et  functionum  quoque  mentalium 
languor  cum  sensuum  externorum  hebete  sese  as¬ 
sociant* 

Alia  adhuc  praeter  haec  enumerata,  sed  mi¬ 
nus  constantia  in  decursu  diabetem  mellitum  con- 


comitantur  symptomata  ;  Gingiva  rubet,  dentes  ab 
acido  stupent  et  vaccillant;  lingua  albida  in  mar¬ 
gine  laete  rubra  cernitur ;  mucus  ejicitur  copiosus, 
albus,  tenax,  saporis  fatui  dulcescentis. 


Somnus  modo  bibendi,  modo  mingendi  disi- 


derio  interrumpitur ;  vox  est  rauca  et  debilis* 
Respiratio  quidquam  citata  cum  ardoris  sensu  in 
pectore;  abdomen  rugosum  ,  corpus  extenuatum, 
musculi  flaccidi  fiunt;  sentitur  ardor  in  visceribus 
cum  morbo  increscens,  interdum  dolores  in  reni¬ 
bus  aegrum  excruciant ;  cutis  sicca,  scabra  squam- 

mis  nonnunquam  et  lichenibus  obsita,  caloris 
non  raro  mordacis;  exhalationis  functio  ejusdem 
plane  deleta ,  resorptione  saepe  supra  normam 
vigente;  alvus  plerumque  spissa  et  segnis.  Pulsus 
vero  aequalis,  pluries  tardus  quam  acceleratus, 
debilis,  mollis,  parvus. 

Masculi  nisum  in  sexum  sequiorem  in  exor¬ 
dio  morbi  statim  ammittunt*  Interdum  praeputium 
intumescit,  glans  materiam  secernit  caseosam  non 
raro  partes  vicinas  corrodentem.  Femellae  saepe 
dolores  accusant  pungentes  in  et  circa  urethram, 
praesertim  sub  urinae  fluxu. 

Ad  finem  morbi  passio  systematis  nervosi 
magis  magisque  caput  extollit  suum. 

Indifferentia  summa,  deliria,  paralyses,  amau¬ 
rosis ,  surditas,  syncope  et  convulsiones  praesto 
sunt;  tandem  autem  febris  hectica  cum  periculosis 
suis  sociis ,  oedemate  pedum ,  hydropis  speciebus 
diversis  et  diarrhoeis  colliquativis  tristem  claudit 
scenam. 

Decursus  diabetis  saepe  per  annos  protrahi¬ 
tur,  remissiones,  etiam  intermissiones  cum  typo 
quotidiano,  octano  imo  menstruo  non  raro  cele¬ 
brans.  Sed  etiam  et  quidem  ab  Dobson  decursus 
acutus  ab  una  ad  quinque  hebdomadas  observa¬ 
tus  est. 

Sectio  cadaverum. 

Ex  cadaverum  autopsia  a  pluribus  instituta 
hucusque  ratio  morbi  sufficiens  nondum  eruta  est, 


cum  alii  nec  ullum,  alii  vero  talia  solummodo 
detexissent  vitia  organica ,  quae  indolem  hujus 
morbi  enubilare  nequaquam  valent;  uti  sunt: 

In  cavo  cranii  serum  flavescens  inter  menin- 
gem  duram  et  arachnoideam,  interdum  sanguis 
coagulatus  in  sulcis  cerebri* 

In  cavo  oris  defectus  plurium  dentium ,  imo 
alveolus  ad  magnam  partem  resorptus. 

In  cavo  thoracis  aliquoties  sanguis  in  corde 
et  vasis  majoribus  crassus  parva  quantitate  reper¬ 
tus  est*  Cavum  abdominis  jam  vestigiis  morbi  di¬ 
tius;  infarctus  nimirum  et  obstructiones  glandula¬ 
rum  meseraicarum ,  hepatis  lienisque  continebat; 
porro  calculos  in  renibus  et  ulcera;  renes  modo 
morbose  adauctos,  relaxatos,  flaccidos,  perosos; 
modo  uti  et  uretheres  plane  consumtos  ;  alias 
membranes  eorum  uti  et  vesicae  urinariae  incras¬ 
satas.  Pelvis  renalis  saepe  eximie  dilatata,  et  ma¬ 
teria  puriformi  impleta.  Tela  cellulosa  et  musculi 
totius  corporis  collapsi  et  discolores,  ossa  saepe 
emollita  sese  monstraverunt. 

Sed  et  sanguinem  diversa  ratione  alterafum 
autopsia  et  scrutinia  penitiora  detexere.  Sic«P„  Frank 
et  Dobson  eum  coloris  lactei  et  dulcis  saporis  ani¬ 
madvertebant;  Michaelis  ,  qui  idem  invenisse 
affirmat,  sanguinemque  nec  in  diversis  vasorum 
regionibus,  neque  in  corde  ipso  cum  chylo  exacte 
mixtum  reperiit* 

Hae  vero  organorum  mutationes  post  mortem 
observatae  proximam  diabetis  melliti  causam  suffi- 


cienter  non  demonstrant ,  potins  autem  qua  causae 
disponentes,  uti:  indurationes  organorum  abdo¬ 
minalium;  vel  qua  causae  excitantes;  uti:  indura¬ 
tiones,  calculi  et  ulcera  renum;  vel  denique  qua 
effectus  hujus  morbi  protracti  considerari  possunt, 
uti :  relaxatio ,  dilatatio  et  tabes  renum ,  atque 
uretherum. 

Morbi  similes. 

Dantur  morbi ,  unum  aut  alterum  diabetis 
melliti  symptoma^agnoscentes,  qui,  licet  medicum, 
imaginem  depictam  rite  in  mente  volventem  dia- 
gnosim  struendo  vix  turbare  possint;  attamen  hic 
locorum  pro  clariori  discrimine  breviter  exponendi 
veniunt*  Et  quidem» 

1.  Enuresis.  In  hoc  morbo  urina  saepius  quam 
sub  statu  sano,  et  in  majori  morbi  gradu  pror¬ 
sus  involuntario  modo  ininterrupte  defluit,  dum 
in  diabete  aegri  lotium  per  certum  temporis  spa¬ 
tium  retinere  possunt.  Urina  porro  in  enuresi 
neque  quoad  quantum  neque  quoad  quale  a  nor¬ 
ma  declinat.  Deficiunt  fames  et  sitis  morbosa, 
istaque  in  diabete  semper  contingens  corporis 
emaciatio. 

2.  Urina  critica  in  morbis  acutis  et  hydrope  in 
majore  quidem  quantitate  ,  etiam  qualitative 
mutata,  sed  semper  cum  levamine  aegri  secedit. 

3.  Tali  quoque  ratione  interpretanda  est  uberior 
se  -  et  excretio  urinae  sub  insultibus  artriticis,  hy~ 
stericis,  hypochondricis ,  ubi  praesentia  horum 


morborum  5  et  absentia  reliquorum  diabetis 
symptomatum  omne  dubium  mox  arcebit, 

4,  In  lienteria  urinali  a  multis  recentioribus  dubi¬ 
tata  potus  assumtus  celerrime  et  imutatus  fere 
per  vias  uropoeticas  excernitur;  hic  autem  quan¬ 
titas  urinae  potum  ingestum  nunquam  superans , 
uti  et  defectus  principii  mellei  distinctionem  a 
diabete  sat  perspicuam  perhibent* 

5*  Chyluria  vel  coeliaca  urinalis,  quae  in  frequen* 
ti  et  copiosa  urinae  chylosae  trajectione  consi¬ 
stit,  maximam  adhuc  cum  diabete,  ceu  morbo 
materiam  nutriciam  corpori  evehenti,  analogiam 
ad  se  vindicaret,  nisfejus  existentia  a  celeber, 
jP.  Frank  et  aliis  in  dubium  vocata ,  et  potius 
pro  secretione  urinae ,  pure  aut  muco ,  morbis 
ulcerosis  et  blennorrhoicis  organorum  uropoeti- 
corum  productis  ,  impraegnata  habita  fuisset* 
Etsi  chyluria  qua  talis  existeret,  attamen  quan¬ 
titate  et  qualitate  urinae  missae  a  diabete  melli¬ 
to  sat  clare  distingueretur. 

fi.  Diabetes  insipidus  certam  quidem  diabetis  vori 
speciem  sistit ,  et  secundum  Dobson  etiam  in 
mellitum  transire  valet;  nihilominus  tamen,  ca¬ 
rens  principio  saccharino ,  diffcile  cum  ulteriori 
commutaretur, 

7.  Dipsacus  semper  symptoma  morborum  alio¬ 
rum  :  synochae ,  inflammationum  organorum 
abdominalium  aut  hydropis  sistit  nil  autem  * 
quam  sitim  effrenem  cum  diabete  par  habet. 


if. 

Divisio  diabetis. 

Juxta  diversa  divisionis  principia  diabetes  in 
varias  species  distinctus  fuitd 

Prima  et  momentosissima,  quae  morbum  hic 
tractatum  ab  omnibus  similibus  maxima  ex  parte 
huc  non  pertinentibus  discernit  est  in  verum  et 
spurium ;  Diabetes  verus  iterum  discedit  in  meli- 
tum  et  insipidum  quorum  ulterior  excepto  prin¬ 
cipio  saccharino  in  lotio,  ceterum  omnes  diabetis 
veri  proprietates  pathognomonicas  in  se  recludit, 
P  Frank  urinam  in  D.  insipido  fortius  illa, 
in  diabete  mellito  excreta,  animalisatam  putat. 

Dobson  et  Henke  discrimen  non  aliud  quam 
in  gradu  inter  ambos  concedunt,  quum  in  diabete 
insipido  assimilationis  et  nutritionis  processus  non¬ 
dum  eo  gradu  prostratus  sit,  qui  sacchari  forma¬ 
tioni  faveret. 

Sub  diabete  spurio  secretiones  urinae  solito 
majores  omnis  generis  comprehenduntur,  quae 
massam  ingestorum  non  superant  ,  materia  sac- 
charina  carent,  neque  corpus  aegri  emaciant. 

Altera  divisio,  a  charactere  morbi  desumpta 
distinguit  inter  diabetem  spasticum  et  torpidum. 
Secundum  hanc,  abnormis  se -et  excretio  urinae 
in  diabete  spastico  originem  suum  statui  virium 
erethistico  deberet,  dum  diabetes  torpidus  ex  atonia 
et  renum  paralysi  produceretur» 

Haase  has  duas  species  non  sejungit  ,  potinus 

quemvis  diabetem  in  morbi  principio  spasticum» 
i.  e.  irritabilitate  aucta  conjunctum,  in  ultimis  mor¬ 
bi  stadiis  autem  torpidum  esse  contendendo, 

Aliae  adhuc  divisiones  minus  celebratae  sunt: 
juxta  decursum  in  lentius  aut  celerius  decurrentem. 
Secundum  conjunctionem  cum  aliis  morbis  in 
simplicem  et  comitatum ,  Simplex,  id  est,^a  data 
causa  solus  exortus  raro  occurrit.  Longe  pluries 
cum  aliis  morbis  conjunctus;  uti  sunt:  nevroses, 
hypochondria,  hysteria ,  arthritis,  rheuma,  status 
atrabilaris,  hemorrhoides,  scrophulae,  impetigines, 
viscerum  abdominalium  phisconiae,  hydropes  et 
phthyses  diversae  ,  calculi  renales  et  vesicales, 
quorum  nonnulli  qua  causa,  alii  vero  qua  effectus 
considerandi  sunt. 

Etiam  in  continuum  ,  remittentem  et  inter¬ 
mittentem  a  nonnullis  divisus  est.  Remissiones  or¬ 
tum  suum  ducunt  ab  urinae  excretione  teinpore 
nocturno  aucta ,  et  ab  exasperatis  simul  reliquis 
sub  noctem  symptomatibus,  nec  non  etiam  ab  in 
tercurrenti,  huic  morbo  solenni,  pro  tempore  le¬ 
vamine.  Typus  vero  prorsus  intermittens ,  de  quo 
jam  in  decursu  morbi  sermo  erat,  a  pluribus  ob¬ 
servatus,  forsan  majore  jure  morbis  concomitanti¬ 
bus  periodicis:  arthritidi,  hypochondriae ,  hyste- 
riae  etc. ,  quam  diabeti  vero  debetur, 

JP.  Frank  de  peculiari  adhuc  diabetis  specie 
mentionem  facit,  quem  diab.  decipientem  appellat, 
in  quo  parum  urinae,  sed  conditionis  dulcis  simul 
cum  materiae  organicae  jactura,  tabe  lenta  et  aliis 

adhuc  diabetis  melliti  signis  in  certum  aegri  detri- 
mantum  excernitur. 

1  Aetiologia. 

Medici  quidem  omnis  aevi  ingenio  sagacissi¬ 
mo  occultam  diabetis  causam  proximam  indagantes, 
hypothesiuin  numerum  auxerunt  solummodo,  quin 
rationem  ultimam,  ad  explicanda  omnia  hujus  mor¬ 
bi  symptomata  sufficientem  et  idoneam  ex  tene¬ 
bris  profundis  evolvissent. 

Nonnulli  veterum  medicorum  causam  proxi¬ 
mam  infarctui  hepatis  et  reliquorum  organorum 
in  abdomine  adscribunt,  in  cujus  sequelam  inepta 
bilis  secretio  ac  digestionis  labes  produceretur,  chv- 
lusque  parum  elaboratus  ad  renes  deportaretur. 

Darvin  motum  vasorum  lymphaticorum  in¬ 
versum  a  ducto  thoracico  ad  renes  nempe  assumit, 
quo  fit  ut  chylus  immediate  et  brevissima  via  ad  re¬ 
nes  devehatur  aut  etiam  fluida  ingesta  per  vasa 
propria  ex  ventriculo  ad  renes  transvehi  existimat. 
Sed  unde  copia  fluidi  excreti  major  quam  assumti? 
Unde  qualitas  lotii  peculiaris  ? 

Kausch  questionem  priorem  eo  sublatam  esse 
opinatur,  ut  cutis  functionem  absorbentem,  de¬ 
leta  exhalante ,  valde  auctam  supponat, 

jFt.  A .  Vogel  renes  morbose  irritatos  aut  spa¬ 
stice  affectos,  aut  vasorum  renalium  atoniam  ac¬ 
cusat;  etiam  haec  opinio  secretionem  uberiorem, 
non  vero  alterum  momentum  pathalogicum ,  sac¬ 
chari  formationem  explicat. 


Secundum  P \  Frank  in  diabete,  analoge  cum 
hydrophobia  venenum  producitur  in  organismo, 
vasa  absorbentia  totius  corporis  fortiter  irritans  et 
ad  functionem  suam  impellens» 

Polio  causam  diabetis  intimam  in  actione  ven¬ 
triculi  morbose  aucta,  et  in  superfluo  succi  gastri¬ 
ci  quaerit,  quo  mediante  ex  nutrimentis  vegetabi¬ 
libus  materia  saccharina  formetur ,  quae  per  renes 
qua  talis  excernatur*  Copiam  vero  urinae  exceden¬ 
tem  eidem  ventriculi  actioni  exaltatae ,  consensua- 
liter  vero  ad  renes  distributae  adscribit.  Haec  sen¬ 
tentia  utique  causam  in  se  volvit  remotiorem,  ne¬ 
quaquam  vero  intimam  virium  sub  hoc  processu  mor¬ 
boso  mutationem  explicat*  Quaenam  autem  est  ra¬ 
tio  ultima  secretionis  succi  gastrici  superfluae  ?  quo¬ 
modo  lotii  quantitas,  ingesta  superans,  quomodo 
sacchari  formatio  per  hanc  theoriam  interpretanda? 

Haase  ad  diabetis  melliti  originem  ex  omni 
parte  explicandam  in  re  adeo  obscura  neque  leges 
dynamicas,  neque  principia  chemica  solum  sufficere 
optime  perspiciens,  ambo  momenta,  dynamicum 
nimirum  et  chemicum  in  perscrutanda  diabetis  mel¬ 
liti  natura  magna  cum  sagacitate  consideravit. 

Quaestiones  ad  hocce  thema  solvendum  sunt 
sequentes:  Unde  tanta  urinae  copia,  potulenta  et 
nutrimenta,  imo  totius  corporis  pondus  non  raro 
praeponderans  ?  Cur  diabetici  fame  et  siti  satisfa¬ 
cientes  tamen  macie  consumuntur?  Unde  saccha- 
rum  in  organismi  humoribus  et  urina  contenturtl 
suum  repetit  ortum?  Et  quomodo  istud  formatur? 

Acl  lias  quaestiones  rite  solvendas  autor  relatus 
morbum  a  germine  per  totum  decursum  ad  finem 
usque  observavit  sequenti  ratione  : 

Ab  boc  malo  saepissime  corripiuntur  viri  prae¬ 
sertim  obstructionibus  viscerum  abdominalium  he¬ 
patis  et  lienis  laborantes,  quibus  turbatis  functio¬ 
nibus,  consentientibus  omnibus  physiologis  humo¬ 
rum  desoxydatio,  secretioni  succi  gastrici  oxygenio 
abundantis  opposita,  impeditur.  Hepate  et  liene 
impeditis  succus  gastricus  et  entericus  hyperoxyda- 
tus  jam  in  prodromorum  stadio  et  per  totum  mor¬ 
bi  decursum  pyrosim,  ructus  acidos,  vomitum  ma. 
teriae  acidae  causat,  exseritque  simul  effectum  oxy- 
dantem  et  irritantem  ad  reliquum  organismum  quo 
iterum  plura  symptomata  explicantur,  uti  ejectio 
muci  tenacis,  albi;  lingua  albicans,  rubris  margi¬ 
nibus  cincta;  gingiva  rubra  ;  dentes  stupentes  et 
vaccillantes;  urinae  fermentabo  spirituosa  et  accida. 
Effectus  succi  gastrici  hyperoxydati  dynamicus  pro¬ 
movet  atque  auget  vasorum  resorbentium  et  syste¬ 
matis  gangliorum  activitatem  sese  manifestantem 
per  famis  ej-  sitis  excessum,  auctam  cutis  et  pulmo¬ 
num  resorptionem,  glandulas  lymphaticas  tumen¬ 
tes  et  varias  impetigines ;  per  secretionem  in  re¬ 
nibus  uberiorem  ,  spasmos  abdominales  ,  motus 
musculorum  spasticos,  pervigilia,  inquietudinem, 
morositatem,  denique  per  cutis  indolem  spasticam, 
siccam  ,  arridam. 

Hucusque  diabetes  characterem  mere  dyna- 
miciun  gerebat,  mere  insipidus  fuit,  et  sanationi 

radicali  nondum  inexorabilis  in  hoc  morbi  stadio 
obstrepit. 

Unde  autem  saccliarum  in  urina  et  organismi 
humoribus  ? 

Testibus  clarissimis  in  arte  chemica  viris  ve¬ 
getabilia  amylum  continentia  in  connubio  cum  aci¬ 
dis  et  sub  certo  caloris  gradu  saccharum  reddere 
constat.  Sic  docent  experimenta  a  Kirchhof  cum 
amylo  et  acido  sulphurico  diluto  instituta,  quae 
postea  Schrader ,  Uoebereiner  et  alii  comprobata 
inveniebant,  ' 

Experientia  constat,  diabetem  magis  homines 
pauperes,  ex  regno  vegetabilium  nutrimenta  quae¬ 
rentes,  infirmis  digestionis  et  assimilationis  orga¬ 
nis  praeditos,  hinc  majori  amyli  copia  infarctos,  et 
inter  divites  istos  invadere,  qui  laute  vivendo  ven¬ 
triculum  potulentis  spirituosis  omnis  generis,  cibis 
aromaticis,  saccharo  conditis  supra  modum  adim¬ 
plent,  Acidum  primarum  viarum ,  amyli  major 
copia,  insignis  dein  ventriculi  calor  momenta  et 
summe  necessarias  ad  sacchari  formationem  con¬ 
ditiones  sistunt*  Productum  hujus  chemici  in 
oeconomia  nostra  processus  a  vasis  absorbentibus 
susceptum ,  partim  ob  debilitatem,  partim  ob  con¬ 
tinuum  accesum  novum  ejusque  copiam  in  pro¬ 
priam  materiam  animalem  non  mutatum,  chylo 
adducitur,  qui  tunc  materia  hac  saccharina  scatens 
ad  sanguinem  defertur;  sanguis  autem  ad  omnem 
hanc  materiam  mellitam  assimilandam  quoque  im¬ 
par,  vasis  renum  ad  fertur,  ex  quo  per  propriam  il-  v 

lorum  activitatem ,  sub  ipso  hoc  morbo  certe  auc¬ 
tam  haec  materia  mellita  secernitur  et  per  urinam 

excernitur. 

Principium  saccharinum  in  diabeticis  ]am  |in 
sanguine  contentum,  et  ejus  formationem  non  qua 
renum  productum,  sed  tamquam  totius  repioduc- 
tionis  opus  considerandam  esse,  satis  comprobant 
saliva  dulcis,  sputorum,  materiae  per  vomitum 
ejectae,  sanguinis,  nec  non  ejusdem  seri  conditio 
mellea.  Magis  vero  res  eo  inclarescit  exemplo , 
quod  Vetter  adducit,  qui  in  juvene  18  annorum 
diabete  defuncto  renum  loco  duas  insignes  vesicas 
urina  repletas,  per  varia  dissepimenta  in  plura  locu¬ 
lamenta  divisas  absque  omni  renum  substantia  in¬ 
venit.  Unde  ergo  urina  absque  propria  renum  sub¬ 
stantia  ortum  suum  duxisset,  si  non  in  sanguine 
jam  formata  existeret ,  et  per  renes  [solum  excer¬ 
neretur. 

Ultimum  morbi  symptoma,  corporis  emacia- 
tio  universalis  in  excedenti  resorptione  et  continua 
materiae  organicae  jactura  cum  insufficiente  restau¬ 
ratione  radicari,  ad  amussim  perspicitur. 

Causae  diabetis  remotiores. 

A.  Causae  praedisponentes. 

1,  Aetas  media  et  provectior’ "praesertim  ad 
diabetem  mellitum,  aetas  infantilis  sub  dentitione  , 
sed  rarius  et  potius  ad  diabetem  insipidum  prona, 
experientia  teste  animadvertitur. 

2.  Sexus  masculinus  hujus  morbi  genesi  ma» 
gis  quam  sequior  favet. 

3*  Constitutio  et  habitus  discrimen  in  disposi¬ 
tione  ad  hunc  morbum  vix  obferunt,  attamen  jux¬ 
ta  alios  saepius  in  individuis  occurrit  lymphaticis* 
pastosis,  scrophulosis, 

4»  Gravius  vero  momentum  praedisponens 
in  vitae  ratione  offendimus.  Excessus  in  Venere 
et  Baccho,  onania,  nimii  corporis  et  animi  labo¬ 
res,  animi  pathemata  deprimentia,  vita  nimis  lauta 
eique  opposita  inopia;  vegetabilium  farinosorum , 
sacchari ,  fructuum  horreorum  acidorum ,  potuum 
spirituosorum  abusus;  vita  sedentaria,  habitacula 
liumida,  subterranea* 

5*  Etiam  dispositio  datur  haereditaria  ,  si 
exemplis  medicorum,  qui  plura  unius  familiae 
membra  hoc  morbo  correpta  afferunt,  fidem  ha¬ 
bere  volumus* 

6.  Denique  existunt  morbi,  qui  aut  prae- 
gressi,  aut  persistentes  adhuc,  directo  aut  indirecto 
modo  debilitatem  virium  vitalium  et  reproductio- 
nis  labem  inducunt,  atque  tali  ratione  hujus  morbi 
genesi  ansam  praebent,  uti:  febris  gastricae  diver¬ 
sae,  nervosa,  putrida;  phisconiae  organorum  abdo¬ 
minalium  ;  rheumatimus  ;  arthritis  ;  hysteria;  hypo¬ 
chondria;  scrophulosis ;  scorbutus;  helminthiasis; 
ulcera  intempestive  clausa ;  impetigines  retrogradae; 
fluxus  haemorrhoidalis  et  menstruus  suppressus. 

Indoles  hujus  morbi  contagiosa  exemplis  hu¬ 
cusque  nondum  comprabata  est. 

B.  Causae  excitantes , 

Huc  omnes  istae  referuntur  potentiae  nocivae 
quae  vim  reproductivam  qualicumque  ratione  de¬ 
bilitando,  renum  vero  functionem  propriam  inci- 
tairdo ,  data,  praedispositione  morbum  producere 
valent;  quae  iterum  discedunt  in  locales  et  uni¬ 
versales, 

i.  Locales  et  quidem. 

a)  Idiopaticae  esse  possunt: 

Omnes  laesiones  mechanicae  in  regione  lum¬ 
borum  ;  calculi  renales  et  vesicales;  abscessus,  ex¬ 
ulcerationes,  indurationes  substantiae  renum  eorum- 

que  vasorum  dilatatio. 

b)  Sympaticae : 

Causae  sympaticae  diabetem  provocantes  pro 
maxima  parte  jam  inter  morbos  praedisponentes 
enumeratos,  digestionis,  assimilationis  et  nutritio- 
nis  opus  turbantes,  aut  secretionem  vicariam  sta¬ 
tuentes,  quaerendae  sunt. 

2.  Universales. 

Tales  sunt :  refrigerium,  humida  calidaque  aeris 
constitutio;  caelum  nubibus  continuo  obvelatum; 
pluviae  nimiae;  humorum  nobilium  jactura;  animi 
pathemata  deprimentia  :  timor,  terror,  moeror  etc,, 
motus  corporis  inprimis  fortiter  equitando  nimius; 
coitus  justo  frequentius  et  impetuose  celebratus, 
abusus  denique  diureticorum,  uti:  asparagi  petro- 
silini,  juniperi  /  cepae,  alii  sativi,  vini  aciduli, 
cerevisiae  non  bene  fermentaxae,  aquaium  mine¬ 
ralium  ,  cantharidum  et  balsamorum* 

Terminationes* 

In  sanitatem.  Raro  quidem;  si  vero  regimi¬ 
ne  congruo  et  justo  tractamine  vis  natui ae,  inte- 

gritatem'  sui  omni  vitae  momento  servare  nitens, 
ex  ambigua  liac  cum  hosti  admodum  feroci  lucta 
victrix  procedit :  symptomatum  gravitas  sensim 
imminuitur,  cutis  sicca  et  arrida  humescere,  fames 
sitisque  insatiabilis  sollicitatoribus  tandem  suis 
plus  minus  falli  incipit;  urina  parcius  fluit  condi¬ 
tionemque  morbosam  sensim  amittit,  et  latericium 
ponit  sedimentum. 

In  morbos  alios .  Hi  plerumque  sunt:  status 
organismi  cachecticus;  dilatationes  vasorum  rena¬ 
lium  persistentes;  intumescendae  glandularum  me- 
seraricarum;  phthysis  pulmonum  pituitosa,  hepa¬ 
tis,  lienis  et  renum. 

In  mortem  aut  febri  hectica  rapide  vires  con¬ 
sumenti,  aut  morbis  posthumis. 

Pro  g  n  o  s  i  s» 

Quisquis  ex  una  parte  indolem  diabetis  non¬ 
dum  satis  diJucidatam  ejusdem  cum  aliis  morbis 
difficile  aut  plane  non  sanabilibus  commitationem 
considerat;  quisquis  ex' altera  parte  magnitudinem 
et  extensitatem  —  cum  omnes  totius  systematis 
reproductivi  processus:  digestio,  chymificatio , 
chylificatio,  assimilatio,  nutritio  se-et  excretiones 
eminenter  et  gravissime  turbati  jaceant  —  rite  per¬ 
penderit;  eum  certe  non  fallet,  diabetem  ad  gra¬ 
vissimas  et  pertinacissimas  morborum  species  per¬ 
tinere. 

Ceterum  secundum  plurimorum  observationes 
eo  infelicior  in  genere  praesagiendus  est  eventus, 
quo  provectior  jam  aetas  et  quo  major  subjecti  de¬ 
bilitas  ex  potuum  spirituosorum  et  Veneris  abusu. 

Memoratu  quoque  dignum  experientia  perhi- 

bet  testimonium,  cessanti  uno  aut  pluribus  morbi 
symptomatibus  in  decursu  non  credendum,  imo 
tum  primum  sanationi  radicali  fidem  esse  haben¬ 
dam  ,  quam  omnia  signa  patbognomonica  penitus 
et  constanter  evanuerint. 

Ex  recentissimorum  vero  medicorum  meliori 
de  morbi  indole  cognitione  et  ex  progressu,  quem 
observationes  circa  hunc  morbum  non  adeo  saepe 
occurentem  in  eruenda  proxima  ejus  causa  cum 
sagacitate  et  sedulo  studio  institutae  et  instituendae 
in  posterum  promittunt:  grata  omnino  nobis  afful¬ 
get  spes,  fore  ut  in  futurum  ad  aegrorum  et  medi¬ 
corum  solatium  therapia  quoque  tutiori  huic  hosti 
hucusque  admodum  rebelli  certior  inferatur  clades. 

Therapia. 

Diabetes  mellitus,  uti  reliqui  morbi  graviores, 
quorum  natura  nondum  satis  perspecta ,  tot  gaudet 
medendi  methodis  ,  quot  sententiae  circa  ejus  indo¬ 
lem  existunt.  Hodierno  scientiae  medicae  statu 
conformiter  in  tractando  hoc  morbo  tres  adimplen¬ 
dae  veniunt  indicationes,  quarum 

Ima  causam  quantum  licet  amovere  aut  saltem 
in  ulteriori  actione  coercere, 

lida  mutationem  morbosam  ex  omni  parte  ex- 
tinguere , 

Ill>ia  autem  recidivas  praecavere  et  organismi 
pristinam  integritatem  restituere  jubet* 

L 

Ad  implendam  indicationem  primam  varia 
indicata  esse  possunt. 

Prout  nimirum  causa  sita  est  vel  in  affectioni¬ 
bus  idiopaticis,  vel  in  morbis  ad  diabetem  ^ut 

disponentibus,  aut  recte  excitans  momentum  sisten« 
tibus,  vel  etiam  in  potentiis  nocivis  externis  quae 
diversa  ratione  plectunt  organismum:  diversissima 
quoque  non  raro  sibi  invicem  opposita  remedia  ex 
cuncto  medicamentorum  penu  omni  tempore  lauda¬ 
ta  et  applicata  fuere. 

Sic  diabetes  ex  viscerum  abdominalium  indu- 
ratione  et  infarctu  ortus  fortiter  solventia  sibi  ex¬ 
postulat;  uti:  remedia  kalina;  mercurialia  ;  antimo- 
nialia;  gummiferulacea ;  Chelidonium  majus;  Co¬ 
nium  maculatum;  aqua  Laurocerasi  etc,  Externe 
autem  linimenta,  unguenta,  emplastra  ex  medi¬ 
camentis  solventibus  composita  *  balnea  saponacea 
et  sulphurica. 

In  ventriculi  et  intestinorum  atonia  et  laxitate 
roborantia,  adstringentia,  digestionis  et  reproductio- 
nis  processum  promoventia  quadrant :  Centau¬ 
reum;  Carduus bened.  Colombo,  cortex  Simarubae; 
radix.  Tormentillae ;  Lichen  islandicus;  Gummi 
kino;  Alumen;  martialia;  cinchonacea  etc„  merito 
huc  referuntur. 

Irritationes  primarum  viarum  ex  colluvie  ga¬ 
strica,  saburrali,  pituitosa,  acida,  biliosa,  ver¬ 
minosa  productae  et  occasionalem  ad  diabetem 
causam  ponentes  modo  evacuantibus,  modo  ab¬ 
sorbentibus,  modo  anthelmintieis  sedandae  sunt, 
priusquam  ad  curam  diabetis  ipsius  progrediatur. 

Praesentibus  calculis  renalibus  remedia  in  usum 
vocanda  sunt,  quae  dolorem  irritantem  consopiunt, 
calculos  solvunt  et  eorum  productionem  ulterio¬ 
rem  impediunt. 

Exanthemata  florentia  et  retrocessa,  ulcera  in¬ 
tempestive  clausa  ,  haemorrhagiae  criticae  aut  nor- 

males  supressae,  affectiones  arthriticae,  hypochon- 
dricae,  hystericae,  rheumaticae  juxta  curandi 
principia  singulorum  horum  malorum  correspon- 
dentia  tractari  oportet. 

Usus  ciborum  et  potulentorum,  qui  hunc  mor¬ 
bum  forsan  excitaverunt,  aut  saltem  sustentare 
possent  ,  denegandus. 

Influxus  denique  externi  nocivi,  inter  univer¬ 
sales  causas  enumerati,  quantum  aegri  circumstan¬ 
tiae  domesticae  concedunt  strenue  evitandi  aut 
saltem  coercendi  sunt* 

II. 

Secundae  satisfacturi  indicationi  ,  theoriam 
morbi  ab  Haase  propositam  in  mente  volventes, 
duplex  momentum,  dynamicum  nimirum  et  che- 
micum  respicere  fas  erit. 

Dynamicae  alienationes  morbosae  consi¬ 
stunt 

1.  in  sublata  organorum  digerentium  et  assimi- 
lantium  energia ; 

2.  in  aucta  simul  iritabilitate  et  actione  renum 
secretoria. 

Quae  igitur  illam  restituunt,  has  vero  effrenes 
componunt,  remedia  indicata  recte  censentur,  et 
discedunt  pro  agendi  ratione  in  directe  aut  indi - 
directe  agentia;  quoad  atria  vero  in  externe  aut 
interne  applicanda. 

Scopo  priori  roborantia,  amara,  aromatica, 
adstringentia,  alibi  jam  emmerata  correspondent. 

Alterum  assequimur  scopum  remediis  modo 
stimulantibus  modo  sedantibus* 

a.  Ad  remedia  interna  ,  directe  agentia  prae- 
primis  pertinet  Opiujn»  a  veteribus  jam  cum  Mag- 

nesia  adhibitum;  aut  secundum  Rollo  in  forma 
Tincturae  cum  aequalibus  partibus  tincturae  kali- 
nae  mixtum,  ex  qua  mixtione  25  guttae  pro  dosi 
praescribuntur. 

Huc  adhuc  referuntur:  Pulvis  Doveri;  Cam^ 
phora  ob  virtutem  simul  diaphoreticam  laudata; 
Digitalis  purpurea;  Valeriana;  Assa  foetida  a 
-P*  Frank  commendata. 

Hic  locorum  quoque  adduci  merentur,  quae 
cum  virtute  quadam  consopiente  Hiemicum  simo! 
exserunt  effectum:  Tine,  kalina;  Hepar  sulphu¬ 
ris  kalinum ;  Ammonium  hydrogenatum  sulphu¬ 
ratum. 

b.  Remedia  interna ,  indirecte  renum  irritabi¬ 
litatem  excedentem  deprimentia  sistunt  antimo- 
nialia,  dein  Ipecacuanha  in  dosi  refracta,  et  ad 
nauseam  ciendam. 

.P 1  Frank  excedentem  urinae  secretionem 
vicaria  glandularum  salivalium  actione  ope  Mer¬ 
curii  excitanda  coercere  proposuit. 

c*  Ad  externe  applicanda  frictiones  siccae  cq- 
tis ,  aromaticae,  usus  vestimentorum  laneorum  in 
corpore  denudato,  balinea  aromatica.  Porro  em- 
plastrum  cantharidum  in  regione  lumborum  et 
ossis  sacri  applicatum,  revulsorium  et  antagonisti- 
cum  effectum  nonnullis  exseruit  salutarem» 

Restat  adhuc  alterum  diabetis  momentum,  che- 
micum  nimirum  rite  dignari,  quo  enim  in  tractan¬ 
do  hoc  morbo  neglecto,  diabetem  forsan  insipi¬ 
dum  ,  nunquam  vero  mellitum  sanatum  fuisse 
constat. 

Chemicae  in  diabeticis  a  norma  aberrationes 
complectunt  indolem  succi  gastri  et  enterici  acidam. 

e  jusque  effectum  irritantem  et  oxydantem  uti  ex¬ 
positum  est  in  aetiologia 

Hoc  respectu  omnis  medici  attentio  eo  sit  con¬ 
versa  ,  ut  acidum  primarum  viarum  superfluum 
absorbeatur,  oxygeniumque  abundans  corporibus 
facile  oxygenandis  conjungatur. 

Tali  correspondent  scopo :  Magnesia  pura  et 
carbonica;  Kali  purum,  et  carbonicum;  aqua  cal¬ 
cis;  calx  viva;  amonium  carbonicum;  carbones 
praeparati;  metalla  nonnulla  uti  ferrum  limitum  , 
cuprum  amoniacale. 

Inprimis  autem  sequentia,  hydrogenium  sul¬ 
phuratum  continentia,  quae  utroque  in  therapia 
nostra  postulatui  satisfaciunt;  consopiendo  renum 
irritabilitatem  nimiam  et  vigentem  oxydationis  pro¬ 
cessum  coercendo  ;  sunti  J\.aliU7n  sulphuratum^ 

'  quod  a  drachma  ab  initio,  sensim  ad  drachmas 
duas  scandendo  de  die  in  aqua  destillata  solutum 
adhibetur,  et  Ammonium  hydrogenatum  sulphura ~ 
tum  seu  liquor  fumans  Boylii ,  eminentius  adhuc 
datas  adimplens  indicationes,  quod  in  curando  hoc 
morbo  palmam  prae  ceteris  sibi  eripuit;  applicatur 
pro  dosi  ad  guttas  tres  aut  quatuor,  dosim  hanc, 

si  fertur  caute  augendo. 

Prosperum  hujus  remedii  effectum  modo  post 
applicationem  declarant  fames  sitisque  mitigata,  uri¬ 
nae  secretio  imminuta,  recedens  urinae  quoad  colo¬ 
rem,  saporem  et  odorem  ad  normam  qualitas; 
evanescens  pededentim  morbosus  linguae  et  gin¬ 
givarum  rubor.  Minus  efficax  a  medicis  recentiori- 
bus  tinctura  cantharidum  reperta  est. 

Haec  autem  medendi  methodus,  si  expecta- 
tum  perhibere  debeat  eventum;  remediis  diaeteti- 


cis  congruentibus  suffulta  sit,  oportet.  Abstineatur 
ergo  ab  omnibus  vegetabilibus  farinaceis  et  muci- 
laginosis,  quae  difficile  assimilanda  sacchari  forma¬ 
tionem  promovent.  Substantiae  potius  animales  in 
usum  vocentur,  ex  quibus  Rollo ,  optime  de  cog¬ 
nitione  et  therapia  hujus  morbi  meritus,  sequentia 
recommendat:  carnem  pinguem  et  si  digestio  fert, 
suillam,  ferinam  et  rancidam;  ova;  caseum  pin¬ 
guem  ,  inter  pisces  salmonem  et  anguillam. 

Pro  potu  inserviunt  lac  cum  tertia  parte  aquae 
calcis;  aqua  dest.  m.  p.  cum  vitellis  ovorum;  jus¬ 
cula  ex  carne  bovina  et  ovilla  praeparata ;  si  ven¬ 
triculus  perdebilis  esset,  aqua  cum  spiritu  vini  aut 
vini  rubro,  lac  cum  taphia  conveniret* 

Potulenta  quoad  licet  frigidiuscula  summantur, 
quia  frigus  forinsecus  acceptum  ventriculi  calorem 
tollendo  non  tantum  sacchari  formationem  impe¬ 
dire,  sed  et  ventriculi  energiam  aliqua  ex  parte 
erigere  valet. 

'  III. 

i  ertiae  et  ultimae  indicationi  obtemperare 
studentes  ,  recidivas  praecavere  nostrum  erit,  quod 
fit,  si  omnes  causae  disponentes  et  excitantes  sol- 
licile  ab  aegro  reconvalescente  arceantur,  atque 
regimen  diaeteticum  non  tantum  in  salutem  soma¬ 
ticam  ,  imo  etiam  in  statnm  psychicum  dirigatur 
et  extendatur. 

Auctores,  quorum  opera  consului,  sunt:  JP. 
Frank;  J.  Frank ;  A>  R.  Vogel;  Reil;  Rollo ; 
Haas  e;  Dobson ;  Michaelis  ;  Richtcr ;  Darvin* 


02 

Theses  defendendae. 


1.  Vitium  justa  tractatio  sistit  momentum  gravissimum  in  Pyre- 

tologia. 

2.  Principium  aliquorum  medicorum,  quod  omnis  febris  ex  affec¬ 
tione  locali  exordiatur  ,  falsum  est. 

3.  Medicus  ,  quo  magis  praeticus  ,  eo  rarius  errat  in  diagnosis 

4.  Veuaesectio  in  Peripneumonia  notha  Svdenhami  inflammatio¬ 
nem  non  tollit,  sed  sanguinis  circulum  liberat,  et  impedit, 
ne  aeger  suffocetur. 

Ad  puris  secretionem  explicandam  vasa  propria ,  huic  mu¬ 
neri  dicata  supponere,  superfluum, 

6,  Divi  Hippocratis  verba  :  ,, medicus  certe  non  noceat  ,  si 

prodesse  nequit, Ci  a  chirurgo  operatore  praeprimis  in  animo 
volvenda, 

r.  Specificum  fere  remedium  contra  Diabetem  mellitum  est  vic¬ 
tus  animalis, 

8,  Principium  saecharittum  in  diabeticis  jam  in  sanguine  con¬ 

tentum. 

9.  Hepar  sulphuris  kalinum  in  angina  membranacea,  summae 
dignitatis  remedium  et  in  casibus,  ubi  Hydrargyrum  con¬ 
tradictum  ,  Calomelis  vices  ex.  omni  parte  explet, 

10.  Procul  a  medicinae  sacris  sunto  profani, 

11.  Medici  ideo,  circnmstantibus  aut  aegro  omnium  appari¬ 

tionum  rationem  ultimam  declarandi  cupidi  medicorum  auc¬ 
toritatem  publicam  angustant, 

12.  Yersioni  in  pedes  versio  in  caput  ceteris  paribus  est  praefe¬ 
renda, 

i3»  Operationum  chirurgicarum  terminaelis  eventus  minus  ab  ope¬ 
ratione  quam  individualitate  aegri  dependet;  ideo 

14.  Prognosis  semper  anceps  statuenda, 

15.  Iridotomia  reliquis  pupillam  artificialem  formandi  methodis 

postponenda  rarissimis  in  casibus  exerces. tnii, 

16.  Febris  lactea  non  est  morbus. 


